รับมือกม.ทวงหนี้
วันที่ 1 ก.ย. 2558 นี้ กฎหมายทวงถามหนี้จะมีผลบังคับใช้แล้ว บรรดาเจ้าหนี้ ธนาคารพาณิชย์ บริษัทลีสซิ่ง และบริษัทติดตามทวงหนี้ จึงได้มีการซักซ้อมเตรียมพร้อม มีการติวเข้มพนักงานติดตามทวงหนี้เพื่อเตรียมรับมือกฎหมายฉบับใหม่แล้ว
24 มี.ค. 2558

วันที่ 1 ก.ย. 2558 นี้ กฎหมายทวงถามหนี้จะมีผลบังคับใช้แล้ว บรรดาเจ้าหนี้ ธนาคารพาณิชย์ บริษัทลีสซิ่ง และบริษัทติดตามทวงหนี้ จึงได้มีการซักซ้อมเตรียมพร้อม มีการติวเข้มพนักงานติดตามทวงหนี้เพื่อเตรียมรับมือกฎหมายฉบับใหม่แล้ว
อีกด้านหนึ่งก็มีข่าวว่าเจ้าหนี้จะฟ้องดำเนินคดีกับลูกหนี้เร็วขึ้น เพื่อหลีกเลี่ยงความเสี่ยงที่จะเกิดขึ้น หากเกิดข้อพิพาทโต้เถียงระหว่างพนักงานตามหนี้กับลูกหนี้ เพราะกฎหมายกำหนดชัดเจนว่า การพูดข่มขู่หรือพูดจาถากถางลูกหนี้ เจ้าหนี้จะต้องโดนกฎหมายนี้เล่นงานแน่ๆ ซึ่งมีโทษทั้งจำและปรับ 
ในขณะที่เจ้าหนี้มีการเตรียมพร้อม ด้วยการพยายามปิดข้อบกพร่องทุกประตู เราในฐานะลูกหนี้มีการเตรียมพร้อมอย่างไรบ้าง เพราะหากเจ้าหนี้ส่งฟ้องดำเนินคดีแล้ว การเจรจาขอลดหนี้ทำได้ลำบากขึ้น ลูกหนี้จะต่อรองลดหนี้ยากขึ้น เพราะเจ้าหนี้จะเอาคืนอย่างเต็มที่ แถมลูกหนี้ยังต้องรับภาระค่าใช้จ่ายการดำเนินคดีทั้งหมดอีกด้วย ดังนั้นถ้าจะถามว่าแล้วจะให้ทำอย่างไรดีนั้น
สิ่งแรกถ้าไม่อยากเป็นหนี้ ก็ไม่ต้องกู้ยืม ใช้จ่ายอย่างพอเพียง มีเท่าไรใช้เท่านั้น แต่ถ้าตกอยู่ในฐานะที่เป็นลูกหนี้แล้ว ก็ต้องพยายามชำระหนี้ให้ตรงกำหนดเวลา ดูเหมือนเป็นวิธีง่ายๆ แต่ทำยาก  
แต่ถ้าเราตกอยู่ในฐานะเป็นลูกหนี้และมีปัญหาจ่ายหนี้ไม่ทัน มีเคล็ดลับการปลดหนี้ดีๆ 5 ข้อ ที่จะแนะนำคือ 1.สิ่งแรกต้องตั้งสติ อย่าหนีหนี้และอย่าไปพึ่งการกู้เงินนอกระบบเด็ดขาด เพราะไม่มีทางที่จะทำให้คุณหลุดพ้นปัญหาหนี้ได้ แต่ยิ่งจะทำให้ปัญหาหนี้ยิ่งแก้ยากขึ้น เพราะแม้ว่าจะมีกฎหมายทวงหนี้แล้ว แต่เชื่อได้เลยเจ้าหนี้เงินกู้นอกระบบคงไม่ปฏิบัติตามกฎหมายแน่ๆ 
2.จดบันทึกรายรับรายจ่าย และควรจดบันทึกอย่างละเอียด เพื่อให้รู้สถานการณ์การเงินของตัวเอง ตัดลดรายจ่ายที่ไม่จำเป็นออก และหาหนทางเพิ่มรายได้ 3.ปลดหนี้ก้อนใหญ่หรือหนี้ที่มีดอกเบี้ยที่สูงสุดออกก่อน 4.หาแหล่งเงินกู้ดอกเบี้ยต่ำ เช่น กองทุนสำรองเลี้ยงชีพ กองทุนสวัสดิการพนักงาน หรือยืมญาติ
5.ลองหาทางเจรจาเจ้าหนี้ตรงๆ เพื่อขอรีไฟแนนซ์ หรือขยายเวลาชำระหนี้ เพื่อผ่อนภาระการชำระหนี้แต่ละงวดลง  
ลองตั้งสติดีๆ และค่อยๆ แก้ไขปัญหา เชื่อว่าทุกปัญหามีทางออกเสมอ